Ангел Попов
Обречени съдби

chitanka.info

Животът толкова години

се мъчи да ме промени,

мени декори, пантомими,

банални драми и сплетни.

Приведе всички аргументи

на бойния си арсенал —

от най-блестящи комплименти

до недотам блестяща кал.

Разкри ми тъмните си тайни

в безмълвието на нощта —

какво е той, какви безкрайни

са връзките му със смъртта.

А аз зареждах думи прости

и в упор казвах му така:

че любовта е като пропаст,

в която хвърля се река

и като зов от памтивека,

повтарян призивно, тръби,

че няма друг път, ни пътека

за две обречени съдби.

И нищо, че комай напусто

изстрелях всеки ред до днес —

покрай гледжосаното лустро

на калната му смес.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.